Končno poročilo pooblaščenca za zaslišanje (1)

Zadeva AT.40436 – Dodatno športno blago

(Besedilo velja za EGP)

(2019/C 216/04)

(1) Osnutek sklepa, naslovljen na podjetja Nike European Operations Netherlands B.V. („NEON“), Nike Barcelona Merchandising, S.L. (prej Futbol Club Barcelona Merchandising, S.L.) („FCBM“), North West Merchandising Limited (prej Manchester United Merchandising Limited) („MUML“), F.C. Internazionale Merchandising S.r.l. („FCIM“), French Football Merchandising SASU („FFM“) ter Nike, Inc., ugotavlja, da je podjetje Nike (2) kršilo člen 101(1) PDEU in člen 53 Sporazuma EGP z izvajanjem in uveljavljanjem vrste sporazumov in praks, katerih cilj je bil omejiti čezmejno prodajo licenciranega blaga na spletu in drugod.

(2) Komisija je s sklepom z dne 14. junija 2017 začela postopek v smislu člena 2(1) Uredbe št. 773/2004 (3) zoper podjetje Nike, Inc. in vse pravne subjekte, ki so pod neposrednim ali posrednim nadzorom podjetja Nike, zlasti pa zoper podjetji NEON in FCBM. Komisija je s sklepom z dne 14. februarja 2019 sprejela nadaljnji sklep o začetku postopka v skladu z istim členom zoper podjetja FCIM, FFM in MUML.

(3) Podjetje Nike je dne […] predložilo uradno ponudbo za sodelovanje („vloga za poravnavo“). Vloga za poravnavo je vsebovala: — jasno in nedvoumno priznanje naslovnikov, da so za kršitev, opisano v vlogi za poravnavo, solidarno dogovorni, vključno z dejstvi, pravnimi opozorili, vlogami, ki so jih naslovniki imeli pri kršitvi, ter trajanjem njihovega sodelovanja v kršitvi, — navedbo najvišje globe, ki bi jo naslovniki sprejeli v okviru postopka sodelovanja, — potrditev, da so bili naslovniki zadostno obveščeni o ugovorih, ki jih je predvidela Komisija zoper njih, ter da so imeli zadostno priložnost, da Komisiji predstavijo svoja stališča, — potrditev, da so imeli naslovniki zadostno priložnost za dostop do dokazov, ki podpirajo morebitne ugovore, in do vseh drugih dokumentov v spisu Komisije ter da ne nameravajo zahtevati dodatnega dostopa do spisa ali ponovne predstavitve na ustnem zaslišanju, razen če Komisija v izjavi o nasprotovanju in sklepu ne upošteva vloge za poravnavo, ter — strinjanje naslovnikov, da prejmejo obvestilo o nasprotovanju in končni sklep v skladu s členoma 7 in 23 Uredbe št. 1/2003 (4) v angleškem jeziku.

(4) Komisija je 14. februarja 2019 sprejela obvestilo o nasprotovanju, na katerega se je podjetje Nike odzvalo s potrditvijo, da obvestilo o nasprotovanju odraža vsebino vloge za poravnavo, ponovilo svojo zavezo, da bo sledilo postopku sodelovanja v skladu s pogoji vloge o poravnavi ter izjavilo, da ne želi, da ga Komisija ponovno zasliši.

(5) Ugotovljene kršitve in globe, naložene v osnutku sklepa, ustrezajo tistim, ki so bile priznane in sprejete v vlogi za poravnavo. Znesek glob se zniža za 40 %, ker je podjetje Nike dejansko in pravočasno sodelovalo s Komisijo, in sicer: (i) sprejelo je ukrepe za odpravo kršitve s tem, da je na lastno pobudo poslalo pojasnila vsem svojim imetnikom licenc in krovnim imetnikom licenc še pred začetkom formalnega postopka; ter (ii) predložilo dodatne dokaze in s tem razširilo zadevo preko njenega prvotnega obsega.

(6) V skladu s členom 16 Sklepa 2011/695/EU sem preučil, ali se osnutek sklepa nanaša samo na nasprotovanja, v zvezi s katerimi je podjetje Nike imelo priložnost izraziti svoja stališča. Ugotavljam, da je tako.

(7) Na splošno ugotavljam, da je bilo dejansko uveljavljanje procesnih pravic v tej zadevi spoštovano.

V Bruslju, 21. marca 2019 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: Sklep 2011/695/EU).

(2) Podjetje, ki ga sestavljajo podjetje Nike, Inc. in njegova odvisna podjetja, ki so vključena v podeljevanje licenc in distribucijo licenciranega blaga v EGP v okviru te zadeve, se imenuje „Nike“.

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18), kakor je bila nazadnje spremenjena z Uredbo Komisije (EU) 2015/1348 z dne 3. avgusta 2015 (UL L 208, 5.8.2015, str. 3).

(4) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).